Oʻzbekiston Respublikasi Maktabgacha taʼlim vazirligi va uning tizimidagi muassasalarning moddiy-texnika bazasini mustahkamlash hamda nodavlat maktabgacha taʼlim tashkiloti faoliyatini qoʻllab-quvvatlash toʻgʻrisida
(resolution, 2022-08-03)

Oʻzbekiston Respublikasi Maktabgacha taʼlim vazirligi va uning tizimidagi muassasalarning moddiy-texnika bazasini mustahkamlash, nodavlat maktabgacha taʼlim tashkiloti faoliyatini qoʻllab-quvvatlash maqsadida Vazirlar Mahkamasi qaror qiladi: 1. Quyidagilar: Oʻzbekiston Respublikasi Moliya vazirligi tomonidan Maktabgacha taʼlim vazirligi va uning hududiy organlarining moddiy-texnika bazasini mustahkamlash uchun Oʻzbekiston Respublikasi davlat budjeti mablagʻlari hisobidan 21,0 mlrd soʻm mablagʻ ajratilganligi; Taʼlim boʻyicha global hamkorlik granti — begʻaraz texnik koʻmagidan foydalangan holda “Maktabgacha va umumiy oʻrta taʼlimni takomillashtirish” loyihasi (keyingi oʻrinlarda “Maktabgacha va umumiy oʻrta taʼlimni takomillashtirish” loyihasi deb ataladi) doirasida 2018-yilda maktabgacha taʼlim muassasalari uchun jami 2 453,0 ming AQSh dollarlik tovar va xizmatlar yetkazib berilishi maʼlumot uchun qabul qilinsin. 2. Belgilab qoʻyilsinki: 2021-yil 1-iyuldan boshlab davlat-xususiy sheriklik asosidagi nodavlat maktabgacha taʼlim tashkilotlariga (oilaviy nodavlat maktabgacha taʼlim tashkilotlari bundan mustasno) foydalangan elektr energiyasi va tabiiy gaz xizmatlari narxining 50 foizi miqdorida Davlat budjeti mablagʻlari hisobidan oylik kompensatsiyalar toʻlab beriladi; Bunda tabiiy gaz uchun kompensatsiya markazlashgan tabiiy gaz taʼminoti mavjud boʻlmagan, lekin uning muqobil turlaridan (shu jumladan, suyultirilgan gaz yoki koʻmir mahsulotlaridan) foydalanayotgan davlat-xususiy sheriklik asosidagi va nodavlat maktabgacha taʼlim tashkilotlariga (oilaviy nodavlat maktabgacha taʼlim tashkilotlari bundan mustasno) ham toʻlanadi; “Maktabgacha va umumiy oʻrta taʼlimni takomillashtirish” loyihasi doirasida maktabgacha taʼlim tashkiloti uchun tovar va xizmatlarni xarid qilish Oʻzbekiston Respublikasi Maktabgacha taʼlim vazirligi bilan kelishilgan holda amalga oshiriladi; ushbu tovar va xizmatlarni maktabgacha taʼlim tashkilotiga taqsimlash, ulardan maqsadli foydalanishni taʼminlash Oʻzbekiston Respublikasi Maktabgacha taʼlim vazirligiga yuklatiladi. 3. Oʻzbekiston Respublikasi Maktabgacha taʼlim vazirligi bir oy muddatda: Xalq taʼlimi vazirligi bilan birgalikda “Maktabgacha va umumiy oʻrta taʼlimni takomillashtirish” loyihasi doirasida 2018-yilda amalga oshiriladigan ishlar boʻyicha “yoʻl xaritasi”ni ishlab chiqsin va tasdiqlasin; Oʻzbekiston Respublikasi Davlat budjeti mablagʻlari hisobidan ajratilgan 21,0 mlrd soʻm mablagʻdan samarali foydalanish boʻyicha xarajatlar smetasi ishlab chiqilishini va belgilangan tartibda roʻyxatdan oʻtkazish uchun Oʻzbekiston Respublikasi Moliya vazirligi va uning hududiy organlariga taqdim etilishini taʼminlasin. 4. Oʻzbekiston Respublikasi Maktabgacha taʼlim vazirligi, Moliya vazirligi va Iqtisodiyot vazirligining Qoraqalpogʻiston Respublikasi va viloyatlar markazlari, tumanlar va shaharlarda (Toshkent shahri bundan mustasno) investitsiya majburiyatlarini bajarish sharti bilan “nol” qiymatda bino berish hamda xususiy investorlarning oʻziga mulk huquqi asosida tegishli boʻlgan binolarda tashkil etilgan nodavlat maktabgacha taʼlim tashkilotlarining 2023-yil 1-yanvargacha foydalanilgan elektr energiyasi va tabiiy gaz xizmatlari uchun toʻlovning 50 foizi oʻz mablagʻlari hisobidan hamda qolgan 50 foizi Oʻzbekiston Respublikasi Davlat budjeti mablagʻlari hisobidan toʻlanishi toʻgʻrisidagi taklifi maʼqullansin. 5. Nodavlat maktabgacha taʼlim tashkiloti tomonidan foydalanilgan elektr energiyasi va tabiiy gaz xizmatlari uchun Oʻzbekiston Respublikasi Davlat budjetidan oylik kompensatsiyalarni toʻlash tartibi toʻgʻrisidagi nizom ilovaga muvofiq tasdiqlansin. 6. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari Q.V. Akmalov va Maktabgacha taʼlim vaziri A.V. Shin zimmasiga yuklansin. 1. Mazkur Nizom nodavlat maktabgacha taʼlim tashkilotlari tomonidan foydalanilgan elektr energiyasi va tabiiy gaz xizmatlari uchun Oʻzbekiston Respublikasi Davlat budjeti mablagʻlaridan oylik kompensatsiya toʻlovini (keyingi oʻrinlarda oylik kompensatsiya toʻlovi deb ataladi) toʻlab berish tartibini belgilaydi. 2. Oylik kompensatsiya toʻlovi tumanlar va shaharlarda (Toshkent shahrining tumanlari bundan mustasno) xususiy investorlarga investitsiya majburiyatlarini bajarish sharti bilan “nol” qiymatda berilgan davlat koʻchmas mulki binolarida yoki xususiy investorlarning oʻziga mulk huquqi asosida tegishli boʻlgan binolarda tashkil etilgan nodavlat maktabgacha taʼlim tashkilotlari (keyingi oʻrinlarda taʼlim tashkiloti deb ataladi) tomonidan foydalanilgan elektr energiyasi va tabiiy gaz xizmatlari uchun toʻlovlarning 50 foiz miqdori Oʻzbekiston Respublikasi Davlat budjeti mablagʻlari hisobidan qoplab beriladi. Davlat-xususiy sheriklik asosidagi nodavlat maktabgacha taʼlim tashkilotlariga (oilaviy nodavlat maktabgacha taʼlim tashkilotlari bundan mustasno) foydalangan elektr energiyasi va tabiiy gaz xizmatlari narxining 50 foizi miqdorida Davlat budjeti mablagʻlari hisobidan oylik kompensatsiyalar toʻlab beriladi; Tabiiy gaz uchun kompensatsiya markazlashgan tabiiy gaz taʼminoti mavjud boʻlmagan, lekin uning muqobil turlaridan (shu jumladan, suyultirilgan gaz yoki koʻmir mahsulotlaridan) foydalanayotgan davlat-xususiy sheriklik asosidagi va nodavlat maktabgacha taʼlim tashkilotlariga (oilaviy nodavlat maktabgacha taʼlim tashkilotlari bundan mustasno) ham toʻlanadi. 3. Oylik kompensatsiya toʻlovi taʼlim tashkilotining faqat maktabgacha taʼlim faoliyatini yuritish jarayonida foydalaniladigan elektr energiyasi va tabiiy gaz xizmatlari uchun qoplab beriladi. 4. Nodavlat maktabgacha taʼlim tashkilotlari tomonidan foydalanilgan elektr energiyasi va tabiiy gaz xizmatlari uchun Oʻzbekiston Respublikasi Davlat budjetidan oylik kompensatsiyalarni toʻlash mazkur nizomga 1-ilovadagi sxemaga asosan amalga oshiriladi. 5. Taʼlim tashkiloti zaruratdan kelib chiqib, oylik kompensatsiya toʻlovini olish uchun tegishliligicha Qoraqalpogʻiston Respublikasi Moliya vazirligi yoki viloyat moliya bosh boshqarmasiga (keyingi oʻrinlarda moliya organi deb ataladi) ariza bilan murojaat qiladi. Arizaga quyidagi maʼlumotlar va hujjatlarni ilova qiladi: taʼlim faoliyati bilan shugʻullanish huquqini beruvchi litsenziya nusxasi; taʼlim tashkiloti joylashgan bino toʻgʻrisida maʼlumot (xususiy investorga bino “nol” qiymatda berilganini tasdiqlovchi tuman (shahar) hokimining tegishli qarori yoki bino xususiy investorga mulk huquqi asosida tegishliligini tasdiqlovchi kadastr va boshqa hujjatlar nusxalari); taʼlim tashkiloti hamda elektr energiyasi va tabiiy gaz xizmatlarini yetkazib beruvchilar bilan belgilangan tartibda tuzilgan shartnomalar nusxasi (keyingi oʻrinlarda shartnomalar deb ataladi). 6. Moliya organi taʼlim tashkilotining arizasini ariza tushgan kundan boshlab, uch ish kuni mobaynida mazkur Nizomda belgilangan talablarga mosligini oʻrganib chiqadi va arizani qanoatlantirish yoki uni rad etish boʻyicha qaror qabul qiladi. 7. Moliya organi tegishli qaror qabul qilingan sanadan eʼtiboran ikki ish kunidan kechiktirmay taʼlim tashkilotini oylik kompensatsiya toʻlash yoki arizani rad etish toʻgʻrisida yozma shaklda, shu jumladan elektron axborot tizimi orqali xabardor qilishi shart. 8. Taʼlim tashkilotiga qoplab beriladigan oylik kompensatsiya toʻlovi ushbu taʼlim tashkiloti tomonidan hisobot oyida foydalanilgan elektr energiyasi va tabiiy gaz xizmatlari uchun toʻlovlar summasidan kelib chiqqan holda, ushbu xizmatlarni yetkazib beruvchi tashkilotlar bilan tuzilgan shartnoma summalari doirasida hisoblanadi. Kompensatsiya toʻlovi summasi qoplanishi lozim boʻlgan hisobot oyidan boshlab, oʻn ikki oy davomida mazkur Nizomda belgilangan tartibda toʻlab berilishi mumkin. 9. Moliya organi taʼlim tashkiloti tomonidan taqdim etilgan solishtirish dalolatnomalaridagi elektr energiyasi va tabiiy gaz xizmatlari hajmini ularning shartnomada koʻrsatilgan hajmlari bilan solishtiradi. 10. Oylik kompensatsiya toʻlovi elektr energiyasi va tabiiy gaz xizmatlarini yetkazib beruvchi tashkilotlar va taʼlim tashkiloti oʻrtasida tuzilgan solishtirish dalolatnomalarida koʻrsatilgan haqiqatda foydalanilgan elektr energiyasi va tabiiy gaz xizmatlari uchun toʻlangan summaning 50 foizi miqdorida qoplab beriladi. 11. Taʼlim tashkiloti tomonidan shartnomalarda belgilangan meʼyordan ortiqcha foydalanilgan elektr energiyasi va tabiiy gaz xizmatlari uchun toʻlovlarni, shuningdek, penya va jarimalarni Oʻzbekiston Respublikasi Davlat budjeti mablagʻlari hisobidan qoplab berish taqiqlanadi. 12. Oylik kompensatsiya toʻlovi tegishli moliya yili uchun Qoraqalpogʻiston Respublikasi respublika budjeti va viloyatlar viloyat budjetlarining parametrlarida iqtisodiyot xarajatlari uchun nazarda tutilgan mablagʻlar hisobidan belgilangan tartibda rejalashtiriladi. 13. Taʼlim tashkiloti hisobot oyidan keyingi oyning 15 sanasigacha oylik kompensatsiyalarni olish uchun moliya organiga elektr energiyasi va tabiiy gaz xizmatlarini yetkazib beruvchi tashkilotlar bilan belgilangan tartibda tuzilgan solishtirish dalolatnomalarini hamda hisobot davrigacha boʻlgan oxirgi 12 oy davomida taʼlim tashkilotiga toʻlab berilgan kompensatsiya toʻlovlari toʻgʻrisida maʼlumotni mazkur Nizomga 2-ilovaga muvofiq taqdim etadi. 14. Moliya organi hududdagi taʼlim tashkilotlari tomonidan taqdim etilgan dalolatnomalarni umumlashtirib, oylik kompensatsiya toʻlovini toʻlash uchun mazkur Nizomga 3-ilovaga muvofiq shaklda elektr energiyasi va tabiiy gaz xizmatlari uchun Oʻzbekiston Respublikasi Davlat budjeti hisobidan oylik kompensatsiya toʻlovlari qoplab beriladigan nodavlat maktabgacha taʼlim tashkilotining reyestrini tuzadi va hisobot oyidan keyingi oyning 20 sanasigacha tegishli gʻaznachilik boʻlinmasiga toʻlovni amalga oshirish uchun taqdim etadi. 15. Gʻaznachilik boʻlinmasi oylik kompensatsiyalarni hisobot oyidan keyingi oyning 22 sanasigacha moliya organi tomonidan taqdim etilgan reyestr asosida tegishli taʼlim tashkilotining tijorat banklardagi hisobraqamlariga belgilangan tartibda oʻtkazib beradi. 16. Taʼlim tashkilotlariga qoplab beriladigan oylik kompensatsiyalarni toʻlash uchun taqdim etilgan maʼlumotlarning asosliligi va toʻgʻriligiga taʼlim tashkilotining direktori shaxsan javob beradi. 17. Taʼlim tashkiloti tomonidan oylik kompensatsiya toʻlovlarini qoplash uchun moliya organiga taqdim etilgan maʼlumotlar va hujjatlarning soxtaligi aniqlanganda, taʼlim tashkilotining direktori va tegishli xodimlari qonunchilikda belgilangan tartibda javobgarlikka tortiladi hamda ushbu muassasa elektr energiyasi va tabiiy gaz xizmatlari uchun Oʻzbekiston Respublikasi Davlat budjeti hisobidan oylik kompensatsiya toʻlovlari qoplab beriladigan nodavlat maktabgacha taʼlim tashkilotlarining reyestridan chiqariladi. 18. Oylik kompensatsiya toʻlovlarining maqsadli sarflanishi yuzasidan nazorat Oʻzbekiston Respublikasi Maktabgacha taʼlim vazirligining ichki audit va moliyaviy nazorat xizmati hamda Oʻzbekiston Respublikasi Moliya vazirligining Davlat moliya nazorati organlariga yuklanadi. Bosqichlar Subyekt Tadbirlar Bajarish muddati 1-bosqich Taʼlim tashkiloti Oylik kompensatsiya toʻlovini olish uchun moliya organlariga ariza bilan murojaat qilish. zaruratdan kelib chiqib 2-bosqich Moliya organi Murojaatni belgilangan talablarga mosligini oʻrganib chiqish va murojaatni qanoatlantirish yoki uni rad etish boʻyicha qaror qabul qilish. 3 ish kuni davomida Taʼlim tashkilotini oylik kompensatsiya toʻlash yoki murojaatni rad etish toʻgʻrisidagi qaror haqida yozma shaklda, shu jumladan elektron axborot tizimi orqali xabardor qilish. 2 ish kuni davomida 3-bosqich Taʼlim muassasasi Oylik kompensatsiyalarni olish uchun moliya organiga elektr energiyasi va tabiiy gaz xizmatlarini yetkazib beruvchi tashkilotlar bilan belgilangan tartibda tuzilgan solishtirish dalolatnomalarini taqdim etish. hisobot oyidan keyingi oyning 15 sanasigacha 4-bosqich Moliya organi Elektr energiyasi va tabiiy gaz xizmatlari uchun Oʻzbekiston Respublikasi Davlat budjeti hisobidan oylik kompensatsiya toʻlovlari qoplab beriladigan nodavlat maktabgacha taʼlim muassasalarining reyestrini tuzish va gʻaznachilik boʻlinmasiga toʻlovni amalga oshirish uchun taqdim etish. hisobot oyidan keyingi oyning 20 sanasigacha 5-bosqich Gʻaznachilik boʻlinmasi Taqdim etilgan reyestr asosida tegishli taʼlim tashkilotining tijorat banklardagi hisobraqamlariga oylik kompensatsiyalarni belgilangan tartibda oʻtkazib berish. hisobot oyidan keyingi oyning 22 sanasigacha № Hisobot davri Sana Toʻlovga taqdim etilgan summa Haqiqatda toʻlangan summa 1. 2. 3. 4. Taʼlim tashkiloti direktori _____________________________ (F.I.O) Taʼlim tashkiloti bosh buxgalteri _____________________________ (F.I.O) Elektr energiyasi va tabiiy gaz xizmatlari uchun Oʻzbekiston Respublikasi Davlat budjeti hisobidan oylik kompensatsiya toʻlovlari qoplab beriladigan __________________ dagi nodavlat maktabgacha taʼlim tashkilotlarining REESTRI 20__ yil _______ oyi uchun ming soʻm № Nodavlat maktabgacha taʼlim tashkiloti nomi (toʻliq koʻrsatiladi) Yuridik manzili STIR Bank rekvizitlari Tabiiy gaz Elektr energiyasi Jami qoplab beriladigan summa Toʻlangan summa Qoplab beriladigan summa Toʻlangan summa Qoplab beriladigan summa Jami: x x Moliya bosh boshqarmasi boshligʻi oʻrinbosari (F.I.O) Boʻlim boshligʻi (F.I.O) Gʻaznachilik boʻlinmasi masʼul xodimi (F.I.O) “___” __________ 20__ yil